ጠ/ሚ አብይ አሕመድ የመደመር ፍልስፍና በአህጉር ደረጃ ተግባራዊ እንዲሆን ለአፍሪካ መሪዎች ጥሪ አቀረቡ
ጠ/ሚር ዐቢይ አሕመድ ትላንት ማምሻውን በስካይ ላይት ሆቴል በተደረገ የራት ግብዣ መክፈቻ ንግግር ወቅት በኢትዮጵያ የሚታየው የለውጥ መንገድና  ፍልስፍና ከሀገር ወደ አህጉር እንዲዛመት ለአፍሪካ መሪዎች ጥሪ አቀረቡ::ጠቅላይ ሚኒስትሩ በእራት ግብዣው ላይ ባደረጉት ንግግር የአፍሪካ መፃዒ እድል ብሩህ ነው በማለት ለአፍሪካ ህብረት መመስረት መሰረት የጣሉ ቀደምት አፍሪካዊያን መሪዎችን አድንቀዋል።የቀዳማዊ ኃይለሥላሴ ስራዎች መታሰቢያ ሀውልት የሚመረቅበት ቀን በመሆኑም የዘንድሮውን የመሪዎች ጉባኤ ልዩ ያደርገዋል ብለዋል።ዶክተር አብይ በዚሁ ንግግራቸው የመደመርን ጽንሰ ሃሳብ በስፋት ያብራሩ ሲሆን መሪዎቹ አፍሪካን ወደ ቀደምት ማንነቷ መመለስ ይገባታልም ብለዋል።በእራት ግብዣው ላይ የወቅቱ የአፍሪካ ህብረት ሊቀመንበር ፖል ካጋሜን ጨምሮ፣ የቀጣዩ የአፍሪካ ህብረት ፕሬዝዳንት አልሲሲ እና በርካታ ፕሬዝዳንቶች ተገኝተዋል።እንዲሁም የአፍሪካ ህብረት ኮሚሽን ሊቀመንበር ሙሳ ፋኪ ማህማትን ጨምሮ የተባበሩት መንግስታት ድርጅት ዋና ጸሀፊ አንቶኒ ጉቶሬስ፣ በርካታ ታዋቂ ግለሰቦች፣ ሚኒስትሮች፣ አምባሳደሮችና ዲፕሎማቶች ተገኝተዋል።ጠቅላይ ሚኒስትር ዶክተር አብይ ለወቅቱ የአፍሪካ ህብረት ሊቀመንበር ፖል ካጋሜ እና ለቀጣዩ የአፍሪከ ህብረት ሊቀመንበር ፕሬዝዳንት አልሲሲ ስጦታ አበርክተዋል።(ምንጭ፡-የውጭ ጉዳይ ሚኒስትር ቃልአቀባይ ጽ/ቤት)